Gebeure wat lei tot Modimolle-skietery ondersoek | Maroela Media
Chrisna en Botes van der Merwe. Foto: Facebook
Die polisie sê twee vuurwapens is op die toneel gevind waar 'n sakeman van Modimolle in Limpopo doodgeskiet en sy vrou ernstig beseer is.
Inwoners van die Koro Creek-gholflandgoed het die polisie Dinsdag omstreeks 22:00 ontbied nadat hulle skote by Guineafowlstraat 39 hoor klap het.
Ao. James Findlay sê polisiebeamptes het Botes van der Merwe en sy vrou, Chrisna, in die hoofslaapkamer aangetref. Botes is op die toneel dood verklaar terwyl Chrisna eers na die St. Vincent-hospitaal op die nabygeleë Bela-Bela gehaas is. Sy is van daar per helikopter na 'n Pretoriase hospitaal geneem. Volgens Findlay is haar toestand kritiek.
'n Familielid het Maroela Media Woensdagmiddag genader en beweer Chrisna het op Botes geskiet en haarself daarna in die maag geskiet. Die persoon beweer daar was net een vuurwapen op die toneel en geen bewyse dat daar 'n oor-en-weer-skietery was nie.
Findlay sê egter daar was beslis twee vuurwapens op die toneel. Hy erken dis te vroeg in hul ondersoek om te sê of 'n oor-en-weer-skietery plaasgevind het. Dit kan wees dat net een van die egpaar geskiet het, maar dit sal deur die polisie se ondersoek bepaal moet word.
Hy het aanvanklik gesê die vermoede bestaan dat die skietery tydens 'n rusie tussen die egpaar plaasgevind het, maar dit sal ook eers tydens die polisie se ondersoek bevestig moet word.
Findlay sê die polisie doen tans 'n geregtelike doodsondersoek, maar namate hul ondersoek vorder, kan dit na 'n moordsaak verander word.
Botes van der Merwe modimolle
Ondersoek na Willemse-voorval begin dán
Chrisma by foto maar in berig Chrisna.
Net vir jul regstelling.
2 pragtige jongmense,se lewens vernietig,binne ñ sekond van dwaasheid…
BITTERLIK hartseer en tragies
Nog n regstelling
Dis nie Koko Creek nie maar koro creek
Eens op 'n tyd, sonder die tegnologie van vandag, kon 'n polisieman binne enkele ure 'n toneel opsom en 'n verslag opstel. Hoe kan mens nie eers weet hoeveel wapens was op die toneel nie? Nietemin, soos gewoonlik, 'n uitstekende berig wat dit aan my, die leser oorlaat om tot my eie konklusie te kom en te dink wat ek wil, al kan ek dit nie altyd sê nie.
'n Rusie kan so bitter vinnig handuit ruk. Humeure vlam op, mense is meer geneig tot geweld deesdae a.g.v. ander "stimulators" en dan gebeur goed soos dié. Jy doen voor jy dink, ja – selfs jý, die een wat altyd vir ander sê "Dink eers, doen dán" – kan gedruk word en uitgelok word tot jy iets doen wat teen jou grein is. Ek praat uit ondervinding, glo my.